**Par mājsaimniecības materiālās situācijas izvērtēšanu**

**pēc ārkārtējās situācijas**

Ārkārtējā situācija izsludināta no 2021. gada 11. oktobra

līdz 2022. gada 28. februārim.

Sociālo pakalpojumu un sociālās palīdzības likuma pārejas noteikumu 36.punkts nosaka:

Laikā, kamēr valstī ir izsludināta ārkārtējā situācija sakarā ar Covid-19 izplatību:

1) gadījumā, ja mājsaimniecībai izsniegtās ***izziņas*** par atbilstību trūcīgas, maznodrošinātas vai maznodrošinātas atbilstoši atbalsta saņemšanas nosacījumiem, ko noteicis Eiropas Atbalsta fonds vistrūcīgākajām personām (327 *euro* pirmajai vai vienīgajai personai mājsaimniecībā un 229 *euro* pārējām personām mājsaimniecībā), mājsaimniecības statusam (turpmāk — izziņa) derīguma ***termiņš*** ***beidzas vai ir jāpagarina***, pašvaldības sociālais dienests, izmantojot valsts un pašvaldību informācijas sistēmās pieejamos datus, ***sagatavo iztikas līdzekļu deklarāciju,*** pamatojoties uz iepriekšējo iesniegumu un dokumentiem, un ***VAR pagarināt*** ***izziņas derīguma termiņu*** uz ārkārtējās situācijas laiku un vienu kalendāra mēnesi pēc ārkārtējās situācijas beigām.

Ja izziņas derīguma termiņš beidzas 28.februārī, tātad ārkārtējās situācijas (ĀS) laikā, normu VAR piemērot.

Pašvaldības sociālais dienests VAR pagarināt izziņas derīguma termiņu līdz 2022.gada 31.martam, bet tas attiecas tikai uz izziņām, kas izsniegtas atbilstoši spēkā esošajām tiesību normām, nevis tām, kuras bija spēkā līdz 2020.gada 31.decembrim.

2) un vienu kalendāra mēnesi pēc ārkārtējās situācijas beigām mājsaimniecībai saglabājas visi pašvaldības un valsts piešķirtie pabalsti un atvieglojumi, uz kuriem šai mājsaimniecībai ir tiesības;

Ja pašvaldības sociālais dienests ir sagatavojis jaunu iztikas līdzekļu deklarāciju, tad ir pagarināts izziņas derīguma termiņš. Attiecīgi līdz 2022. gada 31. martam tiek nodrošināti pamata sociālās palīdzības pabalsti un atvieglojumi, tajā skaitā Eiropas Atbalsta fonda vistrūcīgākajām personām sniegtais atbalsts.

3) ja nav iespējams saņemt pakalpojumu klātienē, mājsaimniecība, kurai ***no jauna nepieciešams izvērtēt materiālos resursus*** sociālās palīdzības pabalstu saņemšanai, noteikt atbilstību trūcīgas vai maznodrošinātas mājsaimniecības statusam vai kura nonākusi krīzes situācijā, pašvaldības sociālajā dienestā vēršas attālināti (*izmantojot portālu* [*www.latvija.lv*](http://www.latvija.lv)*, e-pastu vai ievietojot iesniegumu tam speciāli paredzētā kastītē*). Pašvaldības sociālais dienests valsts un pašvaldību informācijas sistēmās pārbauda iesniedzēja atbilstību attiecīgajam ienākumu slieksnim un šādā gadījumā ***VAR nepieprasīt papildu dokumentus***. Pašvaldības sociālais dienests pieņem lēmumu par atbilstošu sociālās palīdzības pabalstu piešķiršanu un statusa noteikšanu vai par atteikumu.

Ņemot vērā, ka liela daļa ierobežojumu ir saglabāti pēc ĀS beigām un maksimāli tiek turpināts darbs attālināti, tad arī  šī norma ir piemērojama. Nevajadzētu klientiem par katru cenu likt atnest jaunas bankas konta izdrukas, ja viņiem nav i-banka, vai  prasīt darba algas izziņas, ja darba devējs ir tikko atsācis  strādāt. **Visiem ir svarīgi, lai neapdraudētu darbiniekus un klientus, vienlaikus neatstājot bez iztikas līdzekļiem un mājokļa pabalsta mājsaimniecības.**